Meddelelse til eksportører vedrørende anvendelse af REX-systemet i Den Europæiske Union med henblik på frihandelsaftalen med Vietnam

(2020/C 196/06)

Denne meddelelse er rettet til eksportører i Den Europæiske Union, der eksporterer produkter med oprindelsesstatus til Vietnam og giver oplysning om deres produkters oprindelse med henblik på at drage fordel af præferencetoldbehandlingen under frihandelsaftalen med Vietnam.

Protokol 1 til aftalen vedrører definitionen af begrebet »produkter med oprindelsesstatus« og metoder for administrativt samarbejde. Artikel 15 i protokollen definerer de generelle krav i forbindelse med de oprindelsescertifikater, der kræves for at drage fordel af præferencetoldbehandlingen. Navnlig er det ved stk. 1 i denne artikel fastsat, at produkter med oprindelse i Den Europæiske Union ved import til Vietnam drager fordel af toldpræferencerne i frihandelsaftalen på grundlag af én af følgende oprindelsescertifikater:

a) et oprindelsescertifikat (varecertifikat EUR.1) udstedt af den eksporterende parts kompetente myndigheder, udfærdiget i henhold til artikel 16 til 18 i protokol 1 (artikel 15, stk. 1, litra a)

b) en oprindelseserklæring udfærdiget af en godkendt eksportør som omhandlet i artikel 20 i protokol 1 for en sending uanset dens værdi eller af en eksportør for sendinger med en samlet værdi på højst 6 000 EUR (artikel 15, stk. 1, litra b)

c) en udtalelse om oprindelse udfærdiget af eksportører, der er registreret i en elektronisk database i overensstemmelse med den relevante EU-lovgivning, efter at Unionen har meddelt Vietnam, at sådan lovgivning finder anvendelse på dennes eksportører. I en sådan meddelelse kan det angives, at litra a) og b) ikke længere finder anvendelse på Unionen (artikel 15, stk. 1, litra c).

Den elektroniske database, der henvises til ovenfor, er »REX- systemet« i overensstemmelse med den relevante EU-lovgivning (artikel 68, stk. 1, i Kommissionens gennemførelsesforordning (EU) 2015/2447).

Den Europæiske Union meddelte den 8. april 2020 Vietnam, at artikel 15, stk. 1, litra c), i protokol 1 i frihandelsaftalen vil finde anvendelse fra datoen for frihandelsaftalens ikrafttræden, og at det samme stykkes litra a) og b) ikke vil finde anvendelse. Derfor skal produkter med oprindelse i Den Europæiske Union ved import til Vietnam drage fordel af frihandelsaftalens toldpræferencer på grundlag af udtalelser om oprindelse udfærdiget af registrerede eksportører eller af en eksportør for sendinger med en samlet værdi på højst 6 000 EUR. EUR.1-certifikater og oprindelseserklæringer vil ikke blive udstedt eller udfærdiget i Den Europæiske Union for at drage fordel af præferencetoldbehandlingen i Vietnam.

I henhold til artikel 19, stk. 6, i protokol 1 i frihandelsaftalen finder betingelserne for udfærdigelse af en oprindelseserklæring, jf. denne artikels stk. 1 til 5, tilsvarende anvendelse på udtalelser om oprindelse. Ordlyden i udtalelsen om oprindelse skal navnlig være ordlyden fra en oprindelseserklæring som fastsat i bilag VI i protokol 1 i frihandelsaftalen.

EU-aktører, der allerede er registreret for at kunne drage fordel af andre præferenceordninger, skal anvende det REX-nummer, som de allerede har fået tildelt.